《重建东峰亭》
唐代·裴丹

大贤志勋略，琢石依崔嵬。声容问古今，文字埋草莱。

仰想驻旌戟，仍闻建亭台。胡为积岁荒，密迩无人开。

顾鄙作吏间，探幽来此隈。披寻忽惊喜，叹咏空徘徊。

盼睐得殊境，卑高怯冗材。薙芜碧藓出，芟竹鲜风来。

危槛架幽谷，飞轩标胜垓。分明见城郭，毕竟抛尘埃。

叠嶂天外展，长溪林际回。平原淡烟境，远壑生云雷。

物象宁极已，英灵信悠哉。凄清汎瑶瑟，放浪酣金杯。

求古外凡意，立言悲自媒。永怀紫芝客，眺览期相陪。

作者简介：字里不详。文宗开成三年(838)任宣州泾县令。重修东峰亭后，作诗纪其事。事迹及诗皆见嘉庆《泾县志》卷三〇，《全唐诗续拾》据之收入。